**УТВЪРДЕНИ СЪС ЗАПОВЕД № РД-04-113/03.06.2025 г.**

**ДИРЕКТОР НА ОД „ЗЕМЕДЕЛИЕ” ГАБРОВО**

ВЪТРЕШНИ ПРАВИЛА

**за приложението на Закона за противодействие на корупцията, за реда за извършване на проверката на декларациите за имущество и интереси и за установяване конфликт на интереси на служителите в** Областна дирекция "Земеделие“- Габрово

2025 година

Раздел I

ОБЩИ ПОЛОЖЕНИЯ

Чл. 1. Настоящите правила уреждат организацията и реда за извършване на проверка на декларациите по чл. 49, ал. 1 от Закона за противодействие на корупцията (ЗПК), за водене на регистър на декларациите, за тяхното съхраняване, унищожаване и обработване на данни от тях, както и за установяване конфликт на интереси в Областна дирекция "Земеделие" - Габрово.

Чл. 2. При изпълнение на правомощията и функциите си по тези вътрешни правила длъжностните лица от Областна дирекция "Земеделие" – Габрово се ръководят от принципите:

1. законност, прозрачност, независимост, обективност и безпристрастност;

2. зачитане и гарантиране на правата и свободите на гражданите;

3. пропорционалност на намесата в личния и семейния живот;

4. защита на информацията;

5. защита на лицата, подали сигнал;

6. координация и взаимодействие между държавните органи;

7. политически неутралитет.

Раздел II

СРОКОВЕ ЗА ПОДАВАНЕ НА ДЕКЛАРАЦИИ

Чл. 3. (1) Декларациите по чл. 49, ал. 1 от ЗПК се подават на хартиен и на електронен носител пред директора на ОД "Земеделие" (ОДЗ) - Габрово от всички служители на ОДЗ- Габрово с изключение на служителите, които заемат технически длъжности.

(2) Лицата по чл. 81б, ал. 1 от Закона за държавния служител подават декларациите по ал. 1 пред органа по назначаването на приемащата администрация.

(3) Лицата по чл. 16а, ал. 4 от Закона за държавния служител подават декларациите по ал. 1 и пред двата органа по назначаването.

(4) Съгласно чл. 49, ал. 1 от ЗПК декларациите, които се подават са:

1. декларация за несъвместимост;

2. декларация за имущество и интереси;

3. декларация за промяна в декларирани обстоятелства в декларацията по т. 1;

4. декларация за промяна в декларирани обстоятелства в декларацията по т. 2 в частта за интересите и за произхода на средствата при предсрочно погасяване на задължения и кредити.

Чл. 4. (1) Декларация за несъвместимост се подава в едномесечен срок от заемането на длъжността.

(2) При промяна на заеманата длъжност лице, което остава задължено по ЗПК, не подава нова декларация за несъвместимост.

(3) Когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред Директора на ОДЗ - Габрово.

(4) В случай че лицето не предприеме действия за отстраняване на несъвместимостта в срока по ал. 3, директорът на ОДЗ - Габрово предприема действия за прекратяване на правоотношението.

Чл. 5. (1)Декларациите за имущество и интереси се подават в срок един месец от заемането на длъжност и ежегодно до 15 май – за предходната календарна година.

(2) При промяна в декларираните обстоятелства в частта за интересите или при предсрочно погасяване на задължения и кредити, задължените служители по чл. 3, ал. 1, подават съответно декларация за промяна в декларираните обстоятелства в декларацията за имущество и интереси в частта за интересите или за произхода на средствата в частта за имущество в срок един месец от настъпването на промяната.

(3) В срок до един месец от подаването на декларацията за имущество и интереси съответното лице може да направи промяна в декларацията си, когато това се налага за отстраняване на непълноти или грешки.

(4) В срок един месец от изтичането на сроковете по чл.5, ал.1 за подаването на декларациите от лицата по чл.3, комисията по чл.18 изготвя доклад до Директора на ОДЗ Габрово за неподадените в срок декларации.

РАЗДЕЛ III

ПРИЕМАНЕ, ОБРАБОТВАНЕ, ПУБЛИКУВАНЕ И СЪХРАНЕНИЕ.

АРХИВИРАНЕ И УНИЩОЖАВАНЕ НА ДЕКЛАРАЦИИТЕ.

РЕГИСТЪР НА ДЕКЛАРАЦИИТЕ.

Чл. 6. (1) Приемането на декларациите, съхранението, обработването на данните от тях, въвеждането на данни в регистъра по чл.14, ал.1, поддържането му и публикуването на информация и декларациите в него, проверката им, унищожаването на информационните носители, както и производството по установяване на конфликт на интереси се осъществяват при спазване изискванията на Закона за защита на личните данни и на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните).

Чл. 7. (1) Приемането на декларациите по чл. 49, ал. 1 от ЗПК се извършва от определен със заповед на директора на Областна дирекция "Земеделие" – Габрово служител. При отсъствието му дейностите по приемането на декларациите се осъществяват от заместващия го служител.

(2) В случай че декларация е изпратена по пощата с обратна разписка, пликът с пощенското клеймо се съхранява към декларацията като доказателство за датата на подаването ѝ.

Чл. 8. (1) Дейностите по обработването и съхранението на декларациите, въвеждането на данни в служебните полета в регистъра по чл.14, ал.1, поддържането му и публикуването на декларациите на интернет страницата на Областна дирекция "Земеделие" – Габрово се осъществява от определен със заповед на директора на Областна дирекция "Земеделие" – Габрово служител. Публикуването на интернет страницата се подпомага от експерт в дирекцията с функции на системен администартор.

(2) Дейността, свързана с приемането и обработването на декларациите по чл. 49, ал. 1 от ЗПКОНПИ обхваща:

1. запис на получения файл в определена за целта папка (фолдери);

2. попълване на входящ номер и дата на приемане на декларациите.

(3) Дейността, свързана със съхраняване на декларациите обхваща:

1. текущо съхраняване на предоставените декларации;

2. систематизирано запазване на декларациите в дела, съгласно Номенклатурата на делата на ОДЗ - Габрово.

Чл. 9. (1) Декларациите на служителите от администрацията, подадени на хартиен и електронен носител, както и представените или събраните служебно във връзка с тях документи и информация, се съхраняват десет години съгласно Номенклатурата на делата на ОДЗ - Габрово.

(2) Данните в публичния регистър по чл.14, ал.1 се заличават в срок един месец от прекратяването на правоотношението или от изгубването на съответното качество от задълженото лице, от служителя по чл.8, ал.1.

Чл. 10. Декларациите за несъвместимост и за промяна в декларираните обстоятелства в декларациите за несъвместимост се публикуват в срок един месец от изтичането на сроковете за подаването им, предвидени в съответните нормативни актове.

Чл. 11. Декларациите за имущество и интереси и за промяна в декларацията за имущество и интереси в частта по чл. 51, ал. 1, т. 13 - 16 от ЗПК се публикуват в двумесечен срок от изтичането на сроковете по чл. 5, ал. 1 и 3 от настоящите правила. Всъщия срок се публикува и списъкът на лицата, които не са подали декларации в срок.

Чл. 12. (1) Достъп до декларациите по чл. 49, ал. 1 от ЗПК, съответно до информацията в тях, която не е публична, имат тези служители, на които Директора на ОДЗ- Габрово със заповед е възложил приемането, съхраняването на декларациите, обработването на данните от тях и унищожаването на информационните носители, въвеждането и обработването на данни в регистъра, публикуването на информация в него, извършването на проверките на декларациите и по установяване на конфликт на интереси.

(2) Предаването на хартиените и електронните носители на декларациите между служителите по чл.7, ал.1 и чл.8, ал.1, става въз основа на протокол, подписан от предаващия и от приемащия. Протоколите се съхраняват в досието на лицето, подало съответната декларация.

(3) Предаването на хартиените и електронните носители на декларациите между служителя определен със заповед на директора на ОДЗ- Габрово да съхранява, обработва и въвежда данните от тях в публичния регистър по чл. 14, ал.1 и комисията, определена от директора по извършването на проверките на декларациите и по установяване на конфликт на интереси, става въз основа на протокол, подписан от предаващия и от председателя на комисията.

Чл. 13. (1) Декларациите на лицата по чл. 3, ал.1- ал.3 от настоящите правила, подадени на хартиен и електронен носител, както и представените или събраните служебно във връзка с тях документи се съхраняват от определеното по чл.8, ал.1 лице в метален шкаф със заключващ се механизъм.

(2) Данните в регистъра по чл.14, ал.1 от настоящите правила се заличават в срок един месец от прекратяването на правоотношението или от изгубването на съответното качество от лицата по чл. 3, ал.1-ал.3.

Чл. 14. (1) За подадените декларации се води публичен регистър, като по отношение на декларациите за имущество и интереси публична е само частта за интересите съгласно чл. 51, ал. 1, т. 13 - 16 от ЗПК. Регистърът съдържа следната информация:

1. трите имена и длъжността на лицето, подало декларацията;

2. входящ номер, дата и вид на декларацията;

3. декларацията за несъвместимост и декларацията за промяна на декларирани обстоятелства в декларацията за несъвместимост;

4. декларацията за имущество и интереси или за промяна на декларацията за имущество и интереси в частта и по чл. 51, ал. 1, т. 13 - 16 от ЗПК;

5. списък на лицата, които не са подали декларации в срок.

(2) Попълването, воденето и поддържането на данните от регистъра по ал. 1, се извършва от служителя по чл.8, ал.1. При отсъствието му дейностите по попълване, водене и поддържане на данните от регистъра по ал. 1, се осъществяват от заместващия го служител.

(3) Достъпът до декларациите по ал. 1 се осигурява чрез интернет страницата на ОДЗ- Габрово, при спазване на Закона за защита на личните данни и Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните).

(4) Сроковете за публикуване на декларациите на интернет страницата на ОДЗ- Габрово, са както следва:

1. за декларациите за несъвместимост и за промяна в декларираните обстоятелства в декларациите за несъвместимост - в срок един месец от изтичането на сроковете за подаването им;

2. за декларациите за имущество и интереси и за промяна в декларацията за имущество и интереси в частта по чл. 51, ал. 1, т. 13 - 16 от ЗПК - в двумесечен срок от изтичането на сроковете по чл. 5, ал. 1 и 3 от настоящите правила и списъкът на лицата, които не са подали декларации в срок.

Чл. 14. В срок до два месеца след прекратяване на правоотношението или от изгубването на съответното качество на служителя, декларациите се архивират и класират в съответствие с утвърдената Номенклатура на делата със срокове за съхранението им и Вътрешни правила за дейността на учрежденския архив в Областна дирекция „Земеделие” – Габрово.

Чл. 15. (1) При съхраняване на декларациите в архива на Областна дирекция „Земеделие” – Габрово, се спазват изискванията на Закона за националния архивен фонд и подзаконовите нормативни документи за неговото прилагане.

(2) Дейността по съхранение и запазване на декларациите в архива на Областна дирекция „Земеделие” – Габрово се извършва от лицето по чл. 7, ал. 1 и обхваща:

1. съхраняване и опазване на целостта на приетите декларации;

2. създаване и поддържане на опис на приетите декларациите в архива на Областна дирекция „Земеделие” – Габрово

Чл. 16. Декларациите се запазват в архива в същия порядък, в който са подредени за запазване и в срока, съобразно Номенклатурата на делата.

Чл. 17. (1) Декларациите се съхраняват в архива на Областна дирекция „Земеделие” – Габрово, в надписани картонени кутии за съхраняване на архивни документи. Върху всяка кутия се записва съответния индекс от Номенклатурата на делата, срок за съхраняване и година на създаване.

(2) След изтичане на срока за съхранение на декларациите, подлежащи на унищожаване, се описват от лицето по чл. 7, ал. 1 в Акт за унищожаване на документи с изтекли срокове за съхраняване, който се предоставя за одобряване от Постоянно действащата експертна комисия, и за утвърждаване от директора на Областна дирекция „Земеделие” – Габрово.

(3) Утвърденият Акт по ал. 2 се изпраща за сведение в Отдел „Държавен архив“- Габрово на Държавна агенция „Архиви”, два месеца по - рано от датата на физическото им унищожаване.

(4) Документите се унищожават по реда на предходните алинеи, и след получено съгласие от Отдел „Държавен архив“- Габрово на Държавна агенция „Архиви”.

Раздел IV

**ОРГАНИЗАЦИЯ И РЕД ЗА ИЗВЪРШВАНЕ НА ПРОВЕРКА НА ДЕКЛАРАЦИИТЕ**

Чл. 18. (1) Проверката на декларациите в ОДЗ - Габрово се извършва от комисия, изрично овластена от директора на ОДЗ - Габрово с негова заповед. Съставът на комисията е постоянен и включва трима редовни и двама резервни членове, като при възможност в състава ѝ се включва служител с юридическо образование и служители с най-малко две години професионален опит и образователно-квалификационна степен не по-ниска от "бакалавър".

(2) Членовете на комисията могат да бъдат освободени по тяхно мотивирано искане, както и при фактическа невъзможност да изпълняват задълженията си повече от една година, при дисциплинарно наказание или при прекратяване на трудовото или служебното им правоотношение.

(3) Комисията приема решенията си с мнозинство повече от половината от състава си.

(4) Когато се извършва проверка на декларация на член на комисията, той не участва в нея. В този случай на негово място участва резервния член.

(5) В срок един месец от изтичането на сроковете по чл. 5 от настоящите правила, комисията изготвя доклад до Директора на ОДЗ - Габрово за неподадените в срок декларации.

Чл. 19. (1) Всеки, който разполага с данни за корупционно нарушение или за конфликт на интереси по смисъла на ЗПК за служител на ОДЗ - Габрово, с изключение на заемащите технически длъжности, може да подаде сигнал за нарушение до директора на ОДЗ - Габрово или до комисията по чл.18 от настояшите правила.

(2) Всеки сигнал следва да съдържа:

1. органа, до който се подава;

2. трите имена, единен граждански номер, съответно личен номер на чужденец, адрес, както и телефон, факс и електронен адрес на подателя, ако има такива;

3. имената на лицето, срещу което се подава сигналът, и заеманата от него длъжност, ако подателят разполага с данни за нея;

4. конкретни данни за твърдяното нарушение, в т. ч. място и период на извършване на нарушението, описание на деянието и други обстоятелства, при които е било извършено;

5. позоваване на документи или други източници, които съдържат информация, подкрепяща изложеното в сигнала, в т. ч. посочване на данни за лица, които биха могли да потвърдят съобщените данни или да предоставят допълнителна информация;

6. дата на подаване на сигнала;

7. подпис на подателя.

(3) Когато сигналът не съдържа някой от посочените в ал. 2 реквизити, подателят се уведомява да отстрани недостатъците в 3-дневен срок от съобщението за това с указание, че при неотстраняването им в срок сигналът ще бъде оставен без разглеждане.

(4) Към сигнала може да се приложат източниците на информация, подкрепящи изложените в него твърдения.

(5) За сигнал се приема и публикация в средствата за масово осведомяване, ако отговаря на условията по ал. 2, т. 3 – 5.

(6) Всеки сигнал се регистрира незабавно след постъпването му чрез деловодната система и се насочва до председателя на комисията по чл.18 от настояшите правила.

(7) Срокът за произнасяне по сигнала започва да тече веднага или от датата на отстраняване на нередовността, при наличие на такава.

Чл. 20. Всеки служител на ОДЗ - Габрово, може да подаде сигнал до Директора на ОДЗ - Габрово за нарушение на правата му при прилагането на настоящите правила. За сигналите се прилага глава осма от Административнопроцесуалния кодекс.

Чл. 21. Анонимни сигнали не се разглеждат и не се препращат по компетентност. Сигнал, който не е от компетентността на Директора на ОДЗ- Габрово, се препраща незабавно на компетентния орган, а когато в сигнала се съдържат данни за извършено престъпление, се сезират незабавно компетентните органи за предприемане на действия по наказателно преследване.

Чл. 22. (1) При подаден сигнал се спазват определените от директора на ОДЗ - Габрово организационни мерки за опазване на самоличността на подалия сигнала, както следва:

1. не се разкрива самоличността на лицето, подало сигнала;

2. не се разгласяват фактите и данните, които са станали известни на длъжностни лица във връзка с разглеждането на сигнала;

3.опазват се поверените на длъжностните лица писмени документи от нерегламентиран достъп на трети лица.

(2) Задължения, за предприемане на конкретни действия, по предходната алинея имат всички служители в ОДЗ - Габрово, чиито служебни задължения, пряко или косвено им позволяват достъп до информацията, касаеща личните данни на подателя на сигнала, както и до изложените обстоятелства в него.

(3) Действия по опазване на самоличността на подалия сигнала се предприемат от момента на подаване на съответния сигнал в ОДЗ - Габрово (чрез подаване/постъпване в деловодството, пощенската кутия, електронен адрес, телефон и др.) до отпадане на необходимостта от това.

(4) Със защитата, предвидена в тези Вътрешни правила, се ползват и служителите на ОДЗ - Габрово.

Чл. 23. (1) При подаване на сигнал срещу лице по чл. 3, ал.1- ал.3 от настоящите правила за корупционно нарушение или конфликт на интереси по смисъла на ЗПК или когато се открият данни за корупционно нарушение или конфликт на интереси при образувано дисциплинарно производство или в хода на друга проверка, се извършва проверка на декларациите за имущество и интереси на това лице относно достоверността на декларираните факти.

(2) Проверката по ал. 1 се извършва в срок до два месеца и протича независимо от производството за установяване на конфликт на интереси или от дисциплинарното производство срещу същото лице. За сигнал се приема и предаване в електронна медия или публикация, които отговарят на условията по чл. 19, ал. 2, т. 3 – 5 от настоящите правила.

Чл. 24. (1) Проверката на декларациите се образува със заповед на Директора на ОДЗ - Габрово, след постъпил сигнал, която се връчва на проверяваното лице.

(2) Проверката обхваща достоверността на фактите от декларациите за имущество и интереси, които подлежат на вписване, обявяване или удостоверяване пред държавните или общинските органи, органите на съдебната власт и други институции, до които комисията има осигурен достъп.

(3) Проверката не обхваща фактите от декларациите за имущество и интереси, за които органите и проверяващите по тези правила не са оправомощени по специален закон да поискат и да получат съответната информация.

(4) За целите на проверката на декларациите достъпът до електронните регистри, до бази данни и до други информационни масиви на първичните администратори на данни, в които се съдържат първични данни за декларираните факти, поддържани от други държавни органи, се извършва по реда на чл. 7, ал. 8 от Наредбата за общите изисквания към информационните системи, регистрите и електронните административни услуги . Достъпът не включва регистрите, базите данни и други информационни масиви на службите за сигурност.

(5) Комисията може да изисква информация, както и допълнителна информация при условията на ал. 2 и 3, от държавните органи, органите на местното самоуправление и местната администрация, органите на съдебната власт и от други институции, пред които декларираните факти подлежат на вписване, обявяване или удостоверяване. В искането се посочва заповедта на Директора на ОДЗ – Габрово, с която е възложена проверката.

(6) Органите и институциите по ал. 5 са длъжни в 30-дневен срок от получаването на искането да предоставят необходимата информация.

(7) Проверката се извършва чрез съпоставяне на декларираните факти и на информацията, получена по реда на ал. 4 – 6.

(8) При установено несъответствие между декларираните факти и информацията, получена по реда на ал. 4 – 6, комисията уведомява писмено лицето, подало декларацията, като указва в какво се състои констатираното несъответствие и му дава 14-дневен срок за отстраняване на непълнотите и грешките в декларираните обстоятелства. Отстраняването се извършва по реда за подаване на декларациите, като в случай на несъгласие с дадените му указания лицето може да направи възражение и да представи доказателства в същия срок.

Чл. 25. (1) Проверката приключва с доклад за съответствие до директора на ОДЗ - Габрово, когато не е установено несъответствие между декларираните факти и получената информация.

(2) Докладът съдържа фактическа част относно проверените декларирани факти и информацията, събрана в хода на проверката по чл. 17, заключение за съответствие, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по чл. 17, ал. 4 - 6.

(3) Одобрението или неодобрението на доклада за съответствие се извършва със заповед, на Директора на ОДЗ - Габрово. Заповедта, заедно с доклада се прилага към декларацията.

(4) Директорът на ОДЗ - Габрово не одобрява доклада за съответствие и връща преписката за отстраняване на недостатъците, когато в хода на проверката не са изследвани всички факти в съответствие с чл. 17, ал. 2 от настоящите правила или когато констатациите в доклада не съответстват на събраната в хода на проверката информация.

Чл. 26. (1) В случай че при проверката на декларациите за имущество и интереси се установи несъответствие между декларираните факти и получената информация и то не е отстранено по реда на чл. 17, ал. 8 от настоящите правила, се изготвя доклад за несъответствие до директора на ОДЗ- Габрово.

(2) Докладът съдържа фактическа част относно проверените декларирани факти и информацията, събрана в хода на проверката по чл. 17, заключение за несъответствието, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по чл. 17, ал. 4- 6.

(3) Докладът по чл. 19 се представя за одобряване на директор на ОДЗ – Габрово.

(4) Одобрението или неодобрението на доклада за несъответствие се извършва със заповед на директора на ОДЗ гр. Габрово. Актът, с който докладът е одобрен, заедно с копие от доклада се връчва на проверяваното лице.

(5) Заповедта за одобрение на доклад, с който е установено несъответствие в размер, не по-малък от 5000 лв., което не е отстранено по реда на чл. 17, ал. 8, подлежи на оспорване по реда на Административнопроцесуалния кодекс. Влезлият в сила акт се изпраща от директора на ОДЗ - Габрово на Националната агенция по приходите за предприемане на действия по реда на Данъчно-осигурителния процесуален кодекс.

(6) Директора на ОДЗ - Габрово не одобрява доклада за несъответствие, когато счете, че между декларираните факти и получената информация няма несъответствие или когато въз основа на получената информация и доказателствата не е съгласен с размера на несъответствието.

(7) При неодобрение на доклада за несъответствие поради несъгласие с размера на несъответствието Директора на ОДЗ - Габрово връща преписката за отстраняване на недостатъците.

(8) Когато при проверката на декларациите се установят данни за извършено административно нарушение, се предприемат съответните действия за осъществяване на административнонаказателната отговорност.

(9) Когато при проверка на декларациите се установят данни за извършено престъпление, директора на ОДЗ- Габрово, сезира незабавно компетентните органи за предприемане на действия по наказателно преследване.

Чл. 27. (1) Декларациите за несъвместимост се проверяват относно достоверността на декларираните факти в срок до един месец от подаването им от комисията по чл. 18, ал. 1. от настоящите правила.

(2) Независимо от проверката по ал. 1 декларациите за несъвместимост подлежат на проверка и:

1. при подаден срещу лицето сигнал за несъвместимост, или

2.когато в хода на друга проверка се открият нововъзникнали факти и обстоятелства, както и факти и обстоятелства, които не са били известни при извършване на проверката по ал. 1.

(3) За сигнала по ал. 2, т. 1 се прилагат разпоредбите на чл. 12, ал. 2 - 6 и чл. 13, 14 и 15 от настоящите правила.

(4) В случаите по ал. 2 проверката се образува със заповед на директора на ОДЗ - Габрово. Срокът за извършване на проверката започва да тече от издаването на заповедта.

(5) Заповедта по ал. 4 се връчва на проверяваното лице, което може да направи възражение и да представи доказателства в 7-дневен срок.

(6) За проверките на декларациите за несъвместимост се прилагат чл. 17, ал. 2 – 5 и ал. 7 от настоящите правила. Държавните органи, органите на местното самоуправление и местната администрация, органите на съдебната власт и другите институции, пред които декларираните факти подлежат на вписване, обявяване или удостоверяване, предоставят необходимата информация в 14-дневен срок от получаването на искането.

(7) Проверката приключва с доклад до Директора на ОДЗ - Габрово.

(8) Докладът съдържа фактическа част относно проверените декларирани факти и информацията, събрана в хода на проверката, заключение за наличие или за липса на несъвместимост в съответствие с изискванията, предвидени в съответните нормативни актове, дата и подписите на лицата, извършили проверката. Към доклада се прилагат декларацията/декларациите и носителите на информацията, получена по ал. 6 и по чл. 17, ал.4.

(9) При установена несъвместимост Директора на ОДЗ – Габрово предприема действия по осъществяване на последиците от несъвместимостта, предвидени в съответните закони.

Раздел VI

**ПРЕДОТВРАТЯВАНЕ И УСТАНОВЯВАНЕ КОНФЛИКТ НА ИНТЕРЕСИ**

Чл. 28. (1) Когато служител на ОДЗ - Габрово, с изключение на заемащите технически длъжности, има частен интерес по смисъла на чл. 71 от ЗПК, той е длъжен да си направи самоотвод от изпълнението на конкретното правомощие или задължение по служба.

(2) Директорът на ОДЗ - Габрово е длъжен да направи отвод на служителя по ал. 1, ако разполага с данни за негов частен интерес във връзка с конкретно правомощие или задължение по служба.

(3) Самоотводите и отводите се правят незабавно след възникването или след узнаването на данните за наличие на частен интерес.

(4) Самоотводите и отводите се мотивират, като се посочва частният интерес, който е причина за отстраняването от изпълнението на конкретното правомощие или задължение.

Чл. 29. (1) Производството по установяване на конфликт на интереси се образува:

1. при подаден сигнал по чл. 12, ал. 1, съответно по чл. 12, ал. 5;

2. служебно - от Директора на ОДЗ - Габрово;

3. по искане на лицето по чл. 3, ал.1- ал.3 от настоящите правила, което трябва да съдържа:

3.1. трите имена и длъжността на лицето;

3.2. описание на конкретния случай, по отношение на който се отправя искането;

3.3. дата на подаване на искането;

3.4. подпис на подателя.

(2) Когато искането не отговаря на условията по ал. 1, т. 3, лицето се уведомява от комисията по чл. 11, ал.1 да отстрани недостатъците в 3-дневен срок от съобщението за това с указание, че при неотстраняването им в срок искането ще бъде оставено без разглеждане.

(3) По отношение на искането се прилагат разпоредбите на чл. 12, ал. 4, 6 и 7.

Чл. 30. Производството по установяване на конфликт на интереси се образува служебно**,** когато при осъществяване на служебните си задължения директора на ОДЗ - Габрово е установил конкретни данни, пораждащи съмнение за конфликт на интереси.

Чл. 31. Производството по установяване на конфликт на интереси се образува в срок до 6 месеца от откриването, но не по-късно от три години от извършването на нарушението.

Чл. 32. (1) Образуването, отказът от образуване и прекратяването на производството се извършват със заповед на директора на ОДЗ - Габрово.

(2) Производство не се образува или образуваното производство се прекратява, когато:

1. в сигнала или искането липсва някой от реквизитите по чл. 12, ал. 2, съответно по чл. 22, ал. 1, т. 3 и недостатъкът не е отстранен в указания срок;

2. са изтекли сроковете по чл. 24;

3. сигналът или искането са подадени до некомпетентен орган;

4. сигналът или искането са подадени повторно по въпрос, по който има влязъл в сила акт, освен ако се основават на нови факти или обстоятелства;

5. сигналът или искането са подадени спрямо същото лице и по същия въпрос, по който има висящо производство, независимо дали е във фазата на издаване, или на оспорване на акта.

(3) Проверката за наличието или за липсата на предпоставките по ал. 2 се извършва от комисията по чл.18, ал.1 от настоящите правила.

(4) В случаите на ал. 2, т. 3 сигналът или искането се препращат незабавно, но не по-късно от 7 дни, на компетентния орган, за което се уведомява подателят.

Чл. 33. (1) Проверката за наличието или за липсата на конфликт на интереси се извършва от комисията по чл. 18, ал. 1.

(2) Проверката по ал. 1 за лицата по чл. 81б, ал. 1 от Закона за държавния служител се извършва от съответната комисия на приемащата администрация.

(3) Когато се извършва проверка за наличието или за липсата на конфликт на интереси спрямо член на съответната комисия, той не участва в нея. В този случай на негово място участва резервен член.

Чл. 34. (1) Доказателствата за наличието или за липсата на конфликт на интереси се събират по реда на Административнопроцесуалния кодекс.

(2) Комисията по чл. 18, ал.1 изисква и получава информация от органи на държавната власт, от органи на местното самоуправление, както и от физически и юридически лица. В искането се посочват номерът на заповедта на Директора на ОДЗ -Габрово за определяне на членовете на съответната комисия, както и на заповедта за образуване на производството.

(3) Органите и лицата по ал. 2 са длъжни в 7-дневен срок от получаването на искането да представят необходимата информация и документи.

(4) На лицето, срещу което е образувано производството, се предоставят за запознаване всички събрани доказателства и му се дава възможност да направи възражение в 7-дневен срок от предоставянето им, при спазване на правилата по глава седма от ЗПК относно защитата на подалия сигнала, както и при спазване на организационните мерки по чл. 15 от настоящите правила.

(5) Лицето, срещу което е образувано производството, може да представи и да посочи нови доказателства, които да се съберат.

(6) Лицето, срещу което е образувано производството, се изслушва от комисията, за което се съставя протокол. Протоколът се подписва от членовете на комисията и от лицето, срещу което е образувано производството.

(7) Лицето, срещу което е образувано производството, има право на защита, включително адвокатска защита.

(8) Проверката приключва със становище на комисията по чл. 18, ал.1 относно наличието или липсата на конфликт на интереси.

(9) Комисията по ал. 8 представя на Директора на ОДЗ - Габрово становището заедно с цялата преписка в 7-дневен срок.

Чл. 35. (1) Директорът на ОДЗ гр. Габрово се произнася с мотивирана заповед за наличието или липсата на конфликт на интереси, в срок до два месеца от образуването на производството. При случаи на фактическа и правна сложност срокът може да се продължи еднократно с 30 дни.

(2) Заповедта по ал. 1 съдържа:

1. наименованието на органа, който го издава;

2. адресата на акта;

3. фактическите и правните основания за постановяването му;

4. направените от лицето възражения и мотиви в случай на неприемане;

5. диспозитивна част, в която се установява липсата или наличието на конфликт на интереси и се налага глоба по ЗПК;

6. срок и съд, пред който може да се обжалва;

7. дата на издаване и подпис/подписи.

(3) При установен конфликт на интереси не се съставя акт за установяване на административно нарушение и не се издава наказателно постановление, а глобата се налага със заповедта по ал. 1.

(4) В заповедта на Директора на ОДЗ - Габрово, с която е установен конфликт на интереси, се посочва и срок за доброволно изпълнение на наложената глоба.

Чл. 36 (1) Заповедта по чл. 27, ал. 1 се съобщава на:

1. заинтересованото лице;

2. окръжната прокуратура по седалището на органа по чл. 27, ал. 1.

Чл. 37. Заповедта на директора на ОДЗ - Габрово, с която се установява конфликт на интереси, може да се оспори от заинтересованото лице пред съда по реда на Административнопроцесуалния кодекс.

Чл. 38. Когато с влязла в сила заповед на директора на ОДЗ - Габрово, издадена по реда на чл. 27, е установен конфликт на интереси, освобождаването от заеманата длъжност се осъществява по ред, предвиден в съответния закон.

Чл. 39. Когато в производството по установяване на конфликт на интереси се установят данни за извършено престъпление, Директора на ОДЗ - Габрово, сезира незабавно компетентните органи за предприемане на действия по наказателно преследване.

Раздел VII

ЗАКЛЮЧИТЕЛНИ РАЗПОРЕДБИ

**§ 1.** Настоящите вътрешни правила се издават във връзка с влизането в сила на Закона за противодействие на корупцията (обн. ДВ, бр. 84 от 06.10.2023г.).

**§ 2.** Настоящите вътрешни правила се оповестяват, като се публикуват на интернет страница на Областна дирекция „Земеделие” - Габрово.

**§ 3.**За неуредените от тези правила въпроси се прилагат разпоредбите на приложимите нормативни актове.

**§ 4.** Настоящите правила влизат в сила от датата на утвърждаването им.